አቶ በላይነህ፡- እኔ ለብሔር አደረጃጀትም ሆነ ለብሔራዊ እንቅስቃሴ ደጋፊ አይደለሁም፡፡ እኔ እንደ አገር ኢትዮጵያ ጠንክራ እንድትወጣ ነው የማስበው፡፡ እሱን ለማድረግ ከክልላዊ አስተሳሰብ ወጥተን ኢትዮጵያን እንዴት እንደምናደራጅ ማሰብ አለብን፡፡ በልማቱ በኩል ያው የጊዜው ሁኔታ ሆነና ሁሉም ወደ ክልሉ ማየት ሲጀምርና ክልሉን የማልማት ነገር ሲታሰብ፣ እዚህ ፌዴራል አካባቢ ያለው ባለሀብትም በየክልሎቹ እየተሳተፈ ይሠራል፡፡ በክልሎቹ ተሳትፎ መሥራቱ አይደለም ችግሩ፡፡ በክልሎቹ ተሳትፎ መሥራቱ አገርን ያለማል ጤናማ ውድድር ከሆነ ማለት ነው፡፡ መጥፎ ሰይጣናዊ ውድድር ከሆነ ግን የመጠላለፉ ነገር ይመጣል፡፡ እና አማራ ክልል ውስጥም እንደዚህ ዓይነት ነገር ሲታሰብ መጀመርያ የክልሉ ተወላጆች ከመንግሥት የልማት ድርጅቶች ጋር ባለድርሻ ሆነው እንዲሠሩ ተደርጓል፡፡ አንድ ሆነን ከሠራን አማራ ክልል ለማ ማለት ኢትዮጵያ ለማች ማለት ነው፡፡ እኔ ባይገርምህ ሁሉም ጋ እሳተፋለሁ፡፡ ድርጅታችን አምስት ክልል ላይ ልማት አለው፡፡ ስለዚህ ይኼ አስተሳሰብ መጥፎ ጎን የሚኖረው ወዳልተፈለገ አቅጣጫ የሚዞር ከሆነ ነው፡፡ ክልሎችን እየተባበሩ ማልማት የኢትየጵያ ልማት ማለት ነውና በዚህ ውስጥ እኔ የቦርድ አባልም ነኝ፡፡ በዚህ ውስጥ አብዛኛዎቹ ባለሀብቶች ተሳታፊ ሆነዋል፡፡ አሁን ሥራው እየተቀላጠፈ ለውጥም እየመጣ ይመስለኛል፡፡ በትኛውም ኮሪደር ልማት አለ ማለት ለኢትዮጵያ ሕዝብ ነው፡፡ አማራ ክልል ውስጥ ያለ ልማት ለአማራ ሕዝብ ብቻ ነው ከተባለ የተሳሳተ አመለካከት ነው፡፡ አሁን ጊዜውም ጥሩ ይመስለኛል፡፡ እስካሁን ብሔረተኝነት እየጎላ መጥቶ ነበር፡፡ አሁን ደግሞ ኢትዮጵያዊነትን እስቲ እናንሳ የሚል ሐሳብ አለኝ፡፡ እኔም የምደግፈው ነገር ነውና ከዚህ አንፃር ነው መታየት ያለበት፡፡
